b'\n_START_ARTICLE_\nMetka Furlan\n_START_SECTION_\n\xc5\xbdivljenje in delo\n_START_PARAGRAPH_\nRodila se je 22. 3. 1955 v Ljubljani. V zgodnjem otro\xc5\xa1tvu se je njena dru\xc5\xbeina preselila iz Ljubjane v Izolo, kjer je \xc5\xbeivela do odhoda na \xc5\xa1tudij v Ljubljano. Danes \xc5\xbeivi v Ljubljani in je mati dveh otrok, sina in h\xc4\x8derke.  _NEWLINE_Za \xc5\xa1tudij indoevropskega primerjalnega jezikoslovja (in ob njem tudi slovenskega jezika s knji\xc5\xbeevnostjo) se je odlo\xc4\x8dila, ker prav ta najbolj pojasnjuje in uzave\xc5\xa1\xc4\x8da, da je jezik dobro strukturiran sistem in zato sploh omogo\xc4\x8da u\xc4\x8dinkovito komunikacijo. Kot dijakinja Slovenske gimnazije v Kopru je imela republi\xc5\xa1ko \xc5\xa1tipendijo, ki jo je zaradi izbire glavne \xc5\xa1tudijske smeri indoevropskega primerjalnega jezikoslovja izgubila. Diplomirala je leta 1980 na Filozofski fakulteti v Ljubljani. Doktorirala je leta 1987 z disertacijo z naslovom Indoevropske dvozlo\xc5\xbene te\xc5\xbeke baze v hetit\xc5\xa1\xc4\x8dini.  _NEWLINE_Leta 1991 se je kot \xc5\xa1tipendistka avstrijskega Ministrstva za znanost in raziskovanje izpopolnjevala na Univerzi na Dunaju. Od leta 1983 (od leta 1999 kot znanstvena svetnica) je redno zaposlena v Etimolo\xc5\xa1ko-onomasti\xc4\x8dni sekciji In\xc5\xa1tituta za slovenski jezik Frana Ramov\xc5\xa1a Znanstvenoraziskovalnega centra SAZU. Na Filozofski fakulteti Univerze v Ljubljani je bila leta 1994 imenovana za docentko primerjalnega jezikoslovja indoevropskih jezikov, \xc5\xa1est let pozneje (leta 2000) za izredno, leta 2011 pa za redno profesorico. Od leta 1994 prav tam pri predmetu Hetit\xc5\xa1\xc4\x8dina predava o zgodovinskem razvoju tega najstarej\xc5\xa1ega indoevropskega jezika, ki se je med 17. in 13. stoletjem pred na\xc5\xa1im \xc5\xa1tetjem govoril v Mali Aziji. Od leta 2000 predava tudi predmet Laringalna teorija, ki preu\xc4\x8duje razvojne sledi praindoevropskih fonemov v posameznih indoevropskih jezikih, o katerih je prvi sklepal \xc5\xa1vicarski jezikoslovec, indoevropski komparativist in o\xc4\x8de strukturalizma Ferdinand de Saussure. _NEWLINE_Med letoma 1983 in 2005 je sodelovala pri dokon\xc4\x8danju tretje in \xc4\x8detrte knjige Etimolo\xc5\xa1kega slovarja slovenskega jezika Franceta Bezlaja, ki sta iz\xc5\xa1li 1995 in 2005. Leta 2013 je izdala poskusni zvezek za Novi etimolo\xc5\xa1ki slovar slovenskega jezika. Istoimenski projekt se od leta 2017 kot rasto\xc4\x8di slovar letno nadgrajuje in dopolnjuje na portalu Fran. Trenutno se ukvarja z izdelavo gesel s podro\xc4\x8dja slovenske zoonimije. Monografija Prispevki k slovenski in slovanski etimologiji (2016) prina\xc5\xa1a 12 besedil z novimi etimolo\xc5\xa1kimi razlagami, ki so nastale v okviru nastajajo\xc4\x8dega novega temeljnega etimolo\xc5\xa1kega slovarja slovenskega jezika. _NEWLINE_Na podro\xc4\x8dju primerjalnega jezikoslovja in etimologije posve\xc4\x8da pozornost predvsem posameznim slovenskim, slovanskim in hetitskim problemom, ukvarja pa se tudi s teoreti\xc4\x8dnimi vpra\xc5\xa1anji etimologije (etimolo\xc5\xa1ki postopek, izvor in etimologija), deloma tudi onomastike. Svoja znanstvena dognanja predstavlja na mednarodnih konferencah doma in v tujini. Leta 1993 je iz\xc5\xa1el njen Odzadnji slovar zemljepisnih imen po Atlasu Slovenije (Znanstvenoraziskovalni center SAZU), leta 2001 pa v soavtorstvu knji\xc5\xbeica Pravopisno ustrezen zapis zemljepisnih in stvarnih lastnih imen v Registru zemljepisnih imen in Registru prostorskih enot (Geodetska Uprava Republike Slovenije Ljubljana). Uredila je ve\xc4\x8d del, med njimi tudi publikacijo France Bezlaj, Zbrani jezikoslovni spisi I\xe2\x88\x92II (2003). Poskrbela je za transliterirano izdajo in digitalizacijo Pleter\xc5\xa1nikovega slovensko-nem\xc5\xa1kega slovarja (2006). Med letoma 1997 in 2005 je bila \xc4\x8dlanica uredni\xc5\xa1kega odbora revije Slovenski jezik/Slovene Linguistic Studies, ki od leta 1997 izhaja v Ljubljani in Lawrencu (Kansas, ZDA), od istega leta je \xc4\x8dlanica uredni\xc5\xa1kega odbora revije Jezikoslovni zapiski, ki jo od leta 1997 izdaja In\xc5\xa1titut za slovenski jezik Frana Ramov\xc5\xa1a ZRC SAZU. Od leta 1995 je \xc4\x8dlanica Komisije za standardizacijo zemljepisnih imen pri Vladi Republike Slovenije. _NEWLINE_Predava na Oddelku za primerjalno in splo\xc5\xa1no jezikoslovje Filozofske fakultete Univerze v Ljubljani.\n_START_SECTION_\nNagrade\n_START_PARAGRAPH_\nZa prispevek pri dokon\xc4\x8danju tretje knjige Etimolo\xc5\xa1kega slovarja slovenskega jezika je bila nagrajena z zlatim znakom ZRC SAZU za leto 1995, leta 2011 pa je dobila Priznanje za nadpovpre\xc4\x8dno uspe\xc5\xa1no pedago\xc5\xa1ko delo \xc5\xa0tudentskega sveta Filozofske fakultete Univerze v Ljubljani.'